# KISKŐRÖS VÁROS POLGÁRMESTERE

### ELŐTERJESZTÉS

(a Képviselő-testület 2017. június 14-i ülésére)

## TÁRGY: A SZEMÉLYES GONDOSKODÁST NYÚJTÓ SZOCIÁLIS ÉS GYERMEKJÓLÉTI ELLÁTÁSOK TÉRÍTÉSI DÍJÁRÓL SZÓLÓ RENDELET MÓDOSÍTÁSA

A gyermekek védelméről és a gyámügyi igazgatásról szóló 1997. évi XXXI. törvény ( a továbbiakban: Gyvt.) 21/A. § (3) bekezdése és (5) bekezdés b) pontja szerint a települési önkormányzat biztosítja

*aa)* az általa fenntartott bölcsődében, mini bölcsődében és óvodában, továbbá

*ab)* a közigazgatási területén a tankerületi központ, valamint az állami szakképzési és felnőttképzési szerv (a továbbiakban együtt: köznevelési fenntartó) által fenntartott nem bentlakásos nevelési-oktatási intézményben,

*ac)* a közigazgatási területén a köznevelési fenntartó által fenntartott kollégiumban elhelyezett gyermekek részére az intézményi gyermekétkeztetést.

Az intézményi gyermekétkeztetés keretében a nem bentlakásos intézményben

*a)* a bölcsődében bölcsődei ellátásban részesülő gyermekek részére az ellátási napokon a reggeli főétkezést, a déli meleg főétkezést, valamint tízórai és uzsonna formájában két kisétkezést,

*b)* a gyermekek és a tanulók számára az óvodai nevelési napokon, valamint az iskolai tanítási napokon az óvodában és a nem bentlakásos nevelési-oktatási intézményben a déli meleg főétkezést, valamint tízórai és uzsonna formájában két kisétkezést kell biztosítani.

Intézményi gyermekétkeztetésben részesülhet az iskolában az a tanuló is, aki a napközit nem veszi igénybe. Az étkezések közül az ebéd külön is igényelhető.

A bentlakásos intézményben (kollégiumban) az intézményi gyermekétkeztetés keretében biztosítani kell

*a)* az iskolai tanítási napokon a reggeli és vacsora főétkezést, és

*b)* az iskolai tanítási napokon kívül a reggeli, ebéd és vacsora főétkezéseket, valamint a tízórai és uzsonna kisétkezéseket.

A Gyvt. 151. § (2f) bekezdése alapján, ha az intézményi gyermekétkeztetést a települési önkormányzat biztosítja, úgy az intézményi térítési díjat a települési önkormányzat állapítja meg.

Az Önkormányzat közbeszerzési eljárást folytatott le közétkeztetési feladatainak ellátására a szolgáltatási körbe tartozó intézmények bölcsődés, óvodás korú ellátottai, általános iskolás és középiskolás korú tanulói részére étkeztetési szolgáltatás nyújtására. A közbeszerzési eljárás nyertese a korábbi szolgáltató, a TS Gastro Kft. (székhelye: 2730 Albertirsa, Pesti út 32.) lett.

A TS Gastro Kft. megadta az élelmezés nyersanyag normáinak díjait, melynek megfelelően módosítani kell a gyermekétkeztetés intézményi térítési díjait.

A gyermekétkeztetés intézményi térítési díjának alapja a Gyvt. 151.§ (3) bekezdése szerint az élelmezés nyersanyagköltségének egy ellátottra jutó napi összege. A intézményi térítési díjat és a személyi térítési díjat a személyes gondoskodást nyújtó gyermekjóléti alapellátások és gyermekvédelmi szakellátások térítési díjáról és az igénylésükhöz felhasználható bizonyítékokról szóló 328/2011. (XII. 29.) Korm. rendelet 5. § (2) bekezdése alapján az 1 és 2 forintos címletű érmék bevonása következtében szükséges kerekítés szabályairól szóló 2008. évi III. törvény 2. §-ának megfelelő módon kerekítve kell meghatározni.

A kerekítés szabálya a következő:

*a)* 0,01 forinttól 2,49 forintig végződő összegeket lefelé, a legközelebbi 0;

*b)* a 2,50 forinttól 4,99 forintig végződő összegeket felfelé, a legközelebbi 5;

*c)* az 5,01 forinttól 7,49 forintig végződő összegeket lefelé, a legközelebbi 5;

*d)* a 7,50 forinttól 9,99 forintig végződő összegeket felfelé, a legközelebbi 0

forintra végződő összegre kell kerekíteni.

A személyes gondoskodást nyújtó ellátások intézményi térítési díja a fenti jogszabályok és a TS GASTRO Kft által megadott nyersanyagárak figyelembevételével az alábbiak szerint változna:

|  |  |
| --- | --- |
| **Személyes gondoskodást nyújtó ellátások** | **Intézményi térítési díj nap/fő** |
|  | **Jelenlegi** | **Kft. által megadott nyersanyagárak alapján tervezett** |
| 1.Bölcsődei gyermekétkeztetés | 305,- Ft | 335,- Ft/nap  |
| 2.Óvodai gyermekétkeztetés | 290,- Ft | 315,-Ft/nap  |
| 3,Általános iskolai tanulók étkeztetése(tízórai, ebéd, uzsonna) |  350,- Ft | 385,-Ft/nap  |
| Általános iskolai ebéd (menza) | 210,- Ft | 230,-Ft/nap  |
| 4.Diákotthonban elhelyezett tanulók étkeztetése (reggeli, ebéd, vacsora) | 540,- Ft | 590,-Ft/nap  |
| 5.Középiskolai ebéd (menza) | 285,- Ft | 310,-Ft/nap  |
| 6. Integrált közoktatási intézmény - tízórai, ebéd, uzsonna - ebéd | 395,- Ft210,- Ft | 435,-Ft/nap 215,- Ft/nap  |

Az állami köznevelési közfeladat ellátásában fenntartóként részt vevő szervekről, valamint a Klebelsberg Központról szóló 134/2016. (VI. 10.) Korm. rendelet 15. **§** (1) bekezdése alapján a Klebelsberg Intézményfenntartó Központból a területi szervei 2017. január 1-jével kiváltak, és tankerületi központba olvadtak be. Ennek megfelelően módosítani kell Kiskőrös Város Önkormányzata Képviselő-testületének a személyes gondoskodást nyújtó szociális és gyermekjóléti ellátások térítési díjáról szóló 8/2015.(III.25) önkormányzati rendeletet (a továbbiakban: Tr.) erre vonatkozó szabályozását is.

A fentiek alapján javaslom, hogy a Képviselő-testület Tr.-t a rendelet-tervezetben foglaltak szerint módosítsa.

**Kiskőrös, 2017. június 6.**

 **Domonyi László sk.**

 **polgármester**

#### KISKŐRÖS VÁROS ÖNKORMÁNYZATA

#### KÉPVISELŐ-TESTÜLETÉNEK

**……./2017.( ) önkormányzati rendelete**

**a személyes gondoskodást nyújtó szociális és gyermekjóléti ellátások térítési díjáról szóló**

**8/2015.(III.26.) önkormányzati rendelet módosításáról**

(Tervezet)

Kiskőrös Város Képviselő-testülete a gyermekek védelméről és a gyámügyi igazgatásról szóló 1997. évi XXXI. törvény 29. § (1) bekezdésében és 151. § (2f) bekezdésében foglalt felhatalmazás alapján, Magyarország helyi önkormányzatairól szóló 2011. évi CLXXXIX törvény 10.§ (1) bekezdés és 13.§ (1) bekezdés 8. pontjában meghatározott feladatkörében eljárva a következőket rendeli el:

**1.§.**

A személyes gondoskodást nyújtó szociális és gyermekjóléti ellátások térítési díjáról szóló 8/2015. (III. 26.) önkormányzati rendelet (a továbbiakban: Tr.) 1 §-a helyébe a következő rendelkezés lép:

„ 1. § A rendelet hatálya kiterjed Kiskőrös Város Önkormányzatának intézményeiben, Kiskőrös Város közigazgatási területén a tankerületi központ, valamint az állami szakképzési és felnőttképzési szerv által fenntartott nevelési-oktatási intézményekben a gyermekekre, tanulókra, a gyermekek napközbeni ellátását, a gyermekek átmeneti gondozását, idősek otthoni ellátást igénybevevőkre, valamint részükre a szolgáltatást nyújtó intézményekre.”

**2.§**

A Tr. melléklete e rendelet melléklete szerint módosul.

**3.§**

Ez a rendelet 2017. július 20. napján lép hatályba.